**SEKMADIENIO SKAITINIAI**

LITAUISK søndagsblad

**5. søndag i PÅSKETIDEN, år C
V VELYKŲ SEKMADIENIS - C**

**Pirmasis skaitinys Apd 14, 21b–27. Skaitinys iš Apaštalų darbų.**

Anomis dienomis Paulius kartu su Barnabu pasuko atgal į Listrą, Ikoniją ir Antiochiją. Ten jie stiprino mokinių dvasią bei ragino juos išlaikyti tikėjimą ir sakė: „Per daugelį vargų mes turime įeiti į Dievo Karalystę.“ Kiekvienoje Bažnyčioje su malda ir pasninku, uždėdami rankas, jie paskyrė jiems vyresniuosius ir pavedė juos Viešpačiui, kurį šie buvo įtikėję. Apkeliavę Pisidiją, jie atvyko į Pamfiliją, paskelbė žodį Pergėje ir leidosi žemyn į Ataliją. Iš čia išplaukė į Antiochiją, kur buvo buvę pavesti Dievo malonei, kad nuveiktų darbą, kurį dabar pabaigė. Sugrįžę jie sušaukė Bažnyčią ir apsakė, kokius didžius darbus nuveikęs Dievas per juos ir kaip atvėręs pagonims tikėjimo vartus. **Tai Dievo žodis.**

**Atliepiamoji psalmė Ps 144 (145), 8–9. 10–11. 12–13ab (P.: plg. 1)**

**P. Garbinsiu tavo vardą per amžius, mano Dieve ir Karaliau.**

Viešpats atlaidus ir gailestingas, \* rūstaut negreitas ir pilnas gerumo.

Geras kiekvienam yra Viešpats, \* visiems savo kūriniams gailestingas. – P.

Tau, Viešpatie, visi kūriniai tedėkoja \* ir tegarbina tave visi ištikimieji.

Tepasakoja apie tavo karalystės garbę, \* tegarsina tavo galybę. – P.

Visai žmonijai teskelbia tavo darbus \* ir viešpatavimo spindesį garbingą.

Tavo karalystė – per amžių amžius, \* per kartų kartas tu – valdovas. – P.

**Antrasis skaitinys Apr 21, 1–5a. Skaitinys iš Apreiškimo**

**šventajam apaštalui Jonui.**

Aš, Jonas, regėjau naują dangų ir naują žemę, nes pirmasis dangus ir pirmoji žemė išnyko ir jūros taip pat nebeliko. Ir išvydau šventąjį miestą – naująją Jeruzalę, nužengiančią iš dangaus nuo Dievo; ji buvo išsipuošusi kaip nuotaka savo sužadėtiniui. Ir išgirdau galingą balsą, skambantį nuo sosto: „Štai Dievo padangtė tarp žmonių, Jis apsigyvens pas juos, ir jie bus jo tauta, o pats Dievas bus su jais. Jis nušluostys kiekvieną ašarą nuo jų akių; ir nebebus mirties, nebebus liūdesio nei aimanos, nei sielvarto, nes kas buvo pirmiau, tas praėjo.“ O Sėdintysis soste tarė: „Štai aš visa darau nauja!“ Ir sako: „Rašyk, nes šitie žodžiai patikimi ir tikri.“ **Tai Dievo žodis.**

**Posmelis prieš Evangeliją Jn 13, 34**

P. Aleliuja. – Aš jums duodu naują įsakymą, – sako Viešpats, – kad jūs vienas kitą mylėtumėte, kaip aš jus mylėjau. – P. Aleliuja.

**Evangelija Jn 13, 31–33a. 34–35.** ✠ **Iš šventosios Evangelijos pagal Joną.**

Judui pasišalinus [iš Paskutinės vakarienės kambario], Jėzus pasakė: „Dabar Žmogaus Sūnus pašlovintas, ir Dievas pašlovintas per jį. O jeigu Dievas pašlovintas per jį, tai Dievas pašlovins jį pas save, – bematant jį pašlovins. Vaikeliai, aš jau nebeilgai būsiu su jumis. Aš jums duodu naują įsakymą, kad jūs vienas kitą mylėtumėte: kaip aš jus mylėjau, kad ir jūs taip mylėtumėte vienas kitą! Iš to visi pažins, kad esate mano mokiniai, jei mylėsite vieni kitus.“ **Tai Viešpaties žodis.**

Kviečiame apsilankyti parapijos svetainėjė adresu: [**http://fredrikstad.katolsk.no**](http://fredrikstad.katolsk.no/)